A BIZOTTSÁG HATÁROZATA
(2009. december 17.)
a Bursaphelenchus xylophilus (Steiner et Buhrer) Nickle et al. (a fenyőfa fonalférge) elterjedése elleni, Portugáliának az attól ismerten mentes területein kívüli más területeire vonatkozó ideiglenes kiegészítő intézkedéseknek a tagállamok számára történő előírásáról szóló 2006/133/EK határozat módosításáról
(az értesítés a C(2009) 10046. számú dokumentummal történt)
(2009/993/EU)
Az EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 16. cikke (3) bekezdésének negyedik mondatára,
mivel:
(1)
A 2006/133/EK bizottsági rendelettel (2) összhangban Portugália felszámolási tervet hajt végre a fenyőfa fonalférge elterjedésének megakadályozása érdekében. Az említett határozat előírja, hogy a betegségre fogékony fából készült csomagolóanyagok - beleértve a doboz formájú, több mint 6 mm vastagságú fából készült csomagolóanyagokat - nem hagyhatják el a körülhatárolt területet.
(2)
A tilalom alól mentesség biztosítható, amennyiben a faanyagot engedélyezett feldolgozóüzem a FAO növény-egészségügyi intézkedésekre vonatkozó 15. számú nemzetközi szabványában (A nemzetközi kereskedelemben használt fa csomagolóanyag szabályozására vonatkozó iránymutatások) foglalt követelményekkel összhangban kezelte és jelölte meg.
(3)
Portugáliában egyes vállalatok olyan faanyagból készítenek bortartó dobozokat, melyet az említett rendelkezésekkel összhangban kezeltek, és amelyet növényútlevél kísér. A gyártási folyamatot követően a dobozon azonban nem szerepel olyan jelzés, amely igazolná a kezelés elvégzését. Ezért az ilyen bortartó dobozok nem tartoznak a mentesség hatálya alá.
(4)
Annak érdekében, hogy a szóban forgó dobozok esetében mentességet lehessen biztosítani, szükséges előírni, hogy az ilyen dobozokat gyártó vállalatok jogosultak legyenek azokat megjelölni, amennyiben ezeket a vállalatokat a vonatkozó rendelkezések betartásának biztosítása céljából ellenőrzik. Portugália tájékoztatta a Bizottságot, hogy kész jogosultságot biztosítani e vállalatok részére, valamint arra, hogy ellenőrizze őket.
(5)
Az e határozatban előírt intézkedések összhangban vannak a Növényegészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/133/EK határozat mellékletének 1. pontjában a szöveg a (2) bekezdés után a következő bekezdéssel egészül ki:
„A felelős hatóság engedélyezheti a gyártóknak, hogy a FAO növény-egészségügyi intézkedésekre vonatkozó 15. számú nemzetközi szabványának II. mellékletével összhangban megjelöljék azokat a bortartó dobozokat, amelyeket az említett szabvánnyal összhangban kezelt, az a) pontban említett növényútlevél által kísért fából állítottak elő engedélyezett feldolgozóüzemben. A bortartó dobozok engedélyezett gyártóinál rendszeres hatósági ellenőrzéseket kell végezni annak biztosítására, hogy kizárólag az így kezelt, az a) pontban említett növényútlevél által kísért faanyagot használják fel bortartó dobozok gyártására, és a faanyag visszakövethető az engedélyezett feldolgozóüzemig.”
2. cikk
Ezt a határozatot 2010. január 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2009. december 17-én.